संयोजक शिव कुमार बंका ने बताया कि यहां मूर्तिकार मुन्ना पंडित के मार्गदर्शन में कोलकाता से आए कलाकारों द्वारा मूर्ति निर्माण किया जा रहा है। पंडाल निर्माता राजकुमार उर्फ ‘कल्लू जी’ के मार्गदर्शन में कोलकाता के ही कारीगरों द्वारा पंडाल निर्माण का कार्य चल रहा है। इस बार यहां मां दुर्गे सहित विभिन्न देवी-देवताओं के भव्य स्वरूप की पूजा होगी। साढ़े नौ फीट ऊंची मां की मूर्ति होगी। छह फीट का बाघ और सात फीट के महिषासुर व अन्य देवी-देवता होंगे। भक्तों को सप्तमी से लेकर दशमी तक मां का दर्शन होगा। महिला दर्शनार्थियों को प्रसाद के साथ बिंदी व सिंदूर भी दिया जाएगा। दशमी की रात अभिषेक किया जाएगा। शनिवार को शोभायात्रा निकलेगी। पूजा पंडाल में 15 सीसीटीवी कैमरे होंगे। जिसे एलईडी टीवी से जोड़ा जाएगा। साथ ही विधि-व्यवस्था बनाए रखने के लिए दो सौ स्वयंसेवक, एनसीसी कैडेट्स व स्काउट गाइड के अलावा पुरुष व महिला पुलिसकर्मी भी तैनात रहेंगे। अग्नि सुरक्षा का भी ख्याल रखा जाएगा।